În urmă cu doi ani, premierul de atunci, Nicolae Ciucă, o numea pe Cristina Stanca (foto) în funcția de președinte a Autorității Naționale pentru Restituirea Proprietăților (ANRP). Numirea se făcea cu doar câteva zile înainte ca aceasta să împlinească vârsta de 37 de ani. Asta după ce ajunsese în funcția de vicepreședinte a ANRP în 2019, la vârsta de doar 34 de ani. Absolventă de Drept, aceasta a fost asistentă la câteva cabinete de avocatură câteva luni, pentru ca după o pauză de doi ani să fie angajată consilier juridic la ANRP.
Fără afiliere politică, aceasta a ajuns după doi ani șef serviciu contencios, de unde, după alți patru ani, a ajuns în poziția de vice-președinte. Ca șefă a ANRP, Cristina Stanca are un salariu de peste 18.500 lei lunar. Începând cu 2020, aceasta și-a început și doctoratul în Drept.
Tot în martie 2022, atunci când tânăra funcționară a ANRP era numită la conducerea autorității, în postul de vicepreședinte era numit George Băeșu (foto dreapta), fost deputat PSD, finul lui Marian Oprișan și fost președinte al ANRP timp de nouă ani. Băeșu fusese numit la șefia autorității de către Victor Ponta în anul 2012, funcție în care a stat timp de nouă ani, până în 2021, când a fost schimbat de Florin Cîțu. Reîntoarcerea PSD-ului la putere a condus imediat și la reîntoarcerea în conducerea ANRP a lui George Băeșu, care fusese exilat pe post de consilier la Consiliul Legislativ.
Acesta a avut un mandat de deputat, între 2004 și 2008, ales pe listele PSD, după ce anterior, între 2001 și 2004, fusese prefectul județului Vrancea. A fost și perioada în care a intrat în relație de rudenie cu Marian Oprișan, cel care i-a botezat primul copil, însă ulterior relațiile dintre cei doi s-au răcit atunci când, în 2006, Băeșu l-a acuzat pe Oprișan că încearcă să se apropie de președintele Băsescu, pe care-l invitase la un festival local.
Deputatul PSD avea să se aleagă cu o suspendare pe șase luni din partid pentru criticile aduse baronului de Vrancea, iar după 2008 nu avea să mai prindă un loc pe listele partidului. Avea să i se găsească repede o sinecură, consul economic la Atena, iar Oprișan avea să declare că l-a sprijinit pe fostul său apropiat pentru această numire. "L-am sprijinit… Eu n-am lăsat pe nimeni din echipa mea să moară de foame, chiar daca unii ar fi meritat. Poate că va avea timp să reflecteze de acolo, sper că aceasta experiență să-i mai modeleze caracterul. Eu i-am reproșat că n-are răbdare și câteodată chiar a demonstrat că nu are caracter!", preciza Marian Oprișan pentru presa locală în 2009.
Potrivit CV-ului său, după ce și-a luat licența în Drept, la Sibiu, George Băeșu a lucrat ca ziarist și consilier juridic la publicația locală Milcovul Liber, din Focșani. din 1995 până în 1999. Acesta este și anul în care se înrudește cu Marian Oprișan. A urmat apoi o perioadă de doi ani în care a fost consilier juridic la o firmă de curierat, fiind numit în 2001 subprefect, ajungând după încă un an prefect de Vrancea.
După anul 2001 avea să-și completeze seria de studii, cu un curs postuniversitar la Facultatea de Drept a UB, un master tot în Drept, de această dată la Nicolae Titulescu, un curs de securitate la Colegiul Național de Apărare (2007), și un doctorat (2006-2011) tot în drept, sub îndrumarea fostului lider PSD, Adrian Năstase.
În perioada în care a fost șef al ANRP, Băeșu a beneficiat de alte câteva sinecuri, fiind numit în Consiliul de Supraveghere al OMV Petrom, de unde încasa o indemnizație mai mare decât salariul de la ANRP, făcând parte apoi și din comisiile pentru privatizarea Electrica SA și Complex Energetic Hunedoara SA.
Potrivit ultimei declarații de avere, George Băeșu și-a vândut în anul 2022 acțiunile pe care le deținea la vechea sa firmă, Success Consulting SRL, pentru suma de 5.000 de euro. Acesta înființase firma de consultanță în anul 2005, alături de colegul din PSD, George Mateescu, consilier local la Focșani și Aleksandar Mosjovski, cetățean britanic. În 2006, firma acestuia din urmă, AM2 Consulting Ltd., avea să câștige un contract pentru elaborarea strategiei de dezvoltare a orașului Focșani, motiv pentru care opoziția de la acea vreme avea să-i ceară demisia lui Mateescu.
De altfel, presa locală scria la acea vreme că această firmă câștigase mai multe astfel de contracte cu alte administrații locale din Vrancea, toate conduse de primari PSD. Datele financiare ale firmei Success Consulting SRL arată că anii 2006-2008 au fost ei mai buni ani ai acestei firme, cu cifre de afaceri de peste 300.000 lei. După aceea, firma nu va mai depăși 100.000 lei, cifră de afaceri, iar profitul net maxim a fost de 58.000 lei. Di 2017, firma are zero cifra de afaceri, fiind mereu pe pierdere.
În anul 2022 declară însă o cifră de afaceri de 4.000 lei, și capitaluri proprii de 29.000 lei, fiind aproape de suma cu care firma este vândură în 2023. Totuși, în anul 2016, soții Băeșu retrăgeau din capitalul social al firmei aproape 400.000 lei. Mare parte a aceste sume, 300.000 lei îi revin soției, în urma unui partaj, iar 99% din acțiunile societății îi revin președintelui ANRP.
Firma, care între timp își mutase sediul social în Corbeanca, acolo unde George Băeșu deține o casă și un teren, este vândută către Alexe Nicu. Originar și el din Focșani, acesta este patronul unei firme de construcții, iar în anul 2022 a candidat la Primăria Corbeanca pe listele ProRomânia. Nu a reușit să obțină decât două voturi, ceea ce înseamnă că, presupunând că acestea au fost voturile sale și ale soției, nimeni altcineva din localitate, vecini sau colegi de partid, nu l-au votat.
Potrivit ultimei declarații de avere, George Băeșu deține un teren de 2.300 mp în Vrancea, 70% din valoarea unui teren de 1.400 mp în Corbeanca, acolo unde are construită și o casă de 400 mp. Restul din această proprietate este deținut de Erchedi Daniel Lucian, un om de afaceri din Focșani, căruia Băeșu i-a acordat un împrumut de 55.000 euro.
Vicepreședintele ANRP mai deține două autoturisme Audi, două apartamente în Capitală și bijuterii, icoane, ceasuri în valoare totală de 14.000 euro. Nu mai menționează credite sau alte datorii la bănci, însă în anul 2017, atunci când fusese numit și la OMV Petrom, luase un credit de la Banca Feroviară de 575.000 lei. În anul următor, din acest credit mai menționa că avea de plată doar 182.000 lei. Acum, Băeșu nu mai este nici membru PSD și nici acționar în vreo societate comercială.
Din 2020, una din pozițiile de vicepreședinte al ANRP este ocupată de către avocata Daniela Chiriac, vicepreședinte al organizației PNL Sector 1, precum și a organizației de femei a liberalilor de la același sector. Aceasta este licențiată în Drept, tot la Sibiu, în anul 1996, însă a intrat în Baroul București abia în 2001. Zece ani mai târziu, timp de patru ani, face un master tot în Drept la Universitatea Ecologică, iar în 2014 și 2015 o serie de studii administrative la Institutul de Studii Populare, un institut al PNL.